Source: https://www.epi.sk/zz/1977-78
Timestamp: 2019-11-21 07:53:50+00:00
Document Index: 1635552

Matched Legal Cases: ['§ 35', '§ 35', '§ 4', '§ 14', '§ 47', '§ 15', '§ 4']

78/1977 Zb. Vyhláška Federálneho štatistického úradu a Federálneho ministerstva financií o zavádzaní zjednotenýc... | Aktuálne znenie
Hľadaj v 78/1977 ×
78/1977 Zb.
Vyhláška č. 78/1977 Zb.Vyhláška Federálneho štatistického úradu a Federálneho ministerstva financií o zavádzaní zjednotených vzorov prvotných záznamov a bežných zápisov v informačnej sústave organizácií
Platnosť od 23.11.1977 do31.12.1989
Účinnosť od 01.01.1978 do31.12.1989
Aktuálne znenie 01.01.1978 - 31.12.1989
z 18. novembra 1977
o zavádzaní zjednotených vzorov prvotných záznamov a bežných zápisov v informačnej sústave organizácií
Federálny štatistický úrad podľa § 35 ods. 2 a Federálne ministerstvo financií podľa § 35 ods. 3 zákona č. 21/1971 Zb. o jednotnej sústave sociálno-ekonomických informácií ustanovujú:
Touto vyhláškou sa na účely jednotného prvotného zachytávania sociálno-ekonomických javov a racionálneho vedenia bežných zápisov o týchto javoch v socialistických organizáciách (ďalej len „organizácie“)1) upravuje zjednocovanie vzorov prvotných záznamov a bežných zápisov v informačnej sústave organizácií2) (ďalej len „záznamy a zápisy“) a spôsob zavádzania zjednotených vzorov v organizáciách.
(1) Federálny štatistický úrad a Federálne ministerstvo financií zjednocujú v súčinnosti s príslušnými ústrednými orgánmi záznamy a zápisy,3) ktorých používanie presahuje pôsobnosť jedného ústredného orgánu.
(2) Záznamy a zápisy s rozsahom použitia nepresahujúcim pôsobnosť jedného ústredného orgánu môžu - pokiaľ si to nevyhradí Federálny štatistický úrad alebo Federálne ministerstvo financií - zjednocovať príslušné ústredné orgány; obdobne záznamy a zápisy s rozsahom použitia nepresahujúcim pôsobnosť jedného orgánu stredného článku riadenia môžu - ak si to nevyhradí príslušný ústredný orgán - zjednocovať orgány stredného článku riadenia.
(3) Organizácie môžu pri vytváraní a rozvíjaní svojich informačných sústav4) upravovať vo vlastnej pôsobnosti záznamy a zápisy, ktoré neboli zjednotené podľa odsekov 1 a 2.
Vzory záznamov a zápisov sa zjednocujú podľa vecne vymedzených úsekov (oblastí) sociálno-ekonomických informácií (práce a mzdy, základné prostriedky a investície, odbyt a zásobovanie a pod.), prípadne aj podľa potrieb odvetví národného hospodárstva.
(1) Federálny štatistický úrad a Federálne ministerstvo financií vyhlasujú nimi zjednotené vzory záznamov a zápisov
a) za záväzné; v tých organizácie nesmú meniť obsah ani formu, ak v jednotlivých prípadoch nie je výnimočne ustanovené inak,
b) za typové, t. j. záväzné iba v určenom obsahu, nie vo forme; organizácie môžu jednotne určený obsah podľa svojich potrieb rozvádzať, prípadne dopĺňať,
c) za smerné (odporučené); tie nie sú pre organizácie záväzné ani čo do obsahu, ani čo do formy.
(2) Vzory záznamov a zápisov s uvedením stupňa ich záväznosti a termínu účinnosti vyhlasujú Federálny štatistický úrad a Federálne ministerstvo financií v Spravodajcovi ústredných štatistických orgánov a vo Finančnom spravodajcovi.5)
(1) Záväzné a typové vzory záznamov a zápisov sú organizácie povinné zaviesť v súlade s určeným stupňom záväznosti bez ohľadu na to, akým spôsobom (akou technickou) sa údaje v nich obsiahnuté spracúvajú.
(2) Ak forma záväzných vzorov [§ 4 ods. 1 písm. a)] bráni spracovať údaje prostriedkami výpočtovej techniky, požiadajú organizácie - pokiaľ Federálny štatistický úrad alebo Federálne ministerstvo financií nezavedie na tieto účely špeciálne vzory - prostredníctvom svojho nadriadeného orgánu Federálny štatistický úrad a pri vzoroch určených na účtovné záznamy a zápisy Federálne ministerstvo financií o ich nevyhnutne potrebnú úpravu. Orgány nadriadené organizáciám sú pritom povinné zabezpečiť maximálnu mieru jednotnosti takto upravených vzorov vo všetkých podriadených organizáciách.
Federálny štatistický úrad alebo Federálne ministerstvo financií môžu podľa svojej pôsobnosti6) v odôvodnených prípadoch povoliť pri návrhu príslušného ústredného orgánu výnimky z obsahu alebo formy záväzných vzorov a z obsahu typových vzorov, prípadne predĺžiť termín zavedenia jednotlivých vzorov.
1) § 14 Hospodárskeho zákonníka (úplné znenie vyhlásené pod č. 37/1971 Zb.).
2) Nariadenie vlády ČSSR č. 153/1971 Zb. o informačnej sústave organizácií.
3) § 47 nariadenia vlády ČSSR č. 153/1971 Zb. o informačnej sústave organizácií.
4) § 15 zákona č. 21/1971 Zb. o jednotnej sústave sociálno-ekonomických informácií.
5) Tlačivá jednotných vzorov záznamov a zápisov vydáva Štatistické a evidenčné vydavateľstvo tlačív, n. p., Praha a Štatistické a evidenčné vydavateľstvo tlačív, n. p., Bratislava.
6) § 4 ods. 1 a 2 zákona č. 21/1971 Zb. o jednotnej sústave sociálno-ekonomických informácií.